Vryntlike grote mit aller behegelicheit thovoren gescreven. Ersame unde vorsichtighe synderlinghe vryndes, borghermester unde radt der stat Revale. Juwer ersamen wisheit geleve to weten mit werdicheit, dat ik overme jare enes wart mit Simon murmestere, juwem borghere, also dat he solde sunte Olafs clostre to Abo upmuren vor ene summa pennighe, de ik eme lavede all jar tho gheven bys to der tiit, dat dat closter rede worde, so vere als eme Got siiner gesunt gonde. Des beclaget he sick vor my, dat gy nu to vorjaren eme vorboden by x mrc. Rig. van Revale tho seghelen hir int lant. Warumme ik juwe ersame wisheit bidde, dat gii eme thogheven, wes he darane teghen jw gebroken hevet, unde ghunnen eme hir tho arbeyden bys tho der tiit, dat he dat werk vollenbrenghe, also he my gelavet hevet. Welk ik gerne verdenen wil theghen jw tho allen tiiden. Unde beghere jw bescreven antwert. Got almechtigh beware jw in ewighen tiiden. Gescreven tho Abo up der xj(m) juncvrouwen daghe. Clawus Lydekesson, hovetman tho Abo. Adress: De[n] erbaren unde vorsichtighen heren, borghermesteren unde rat der stat Revale, kome desse bryeff mit werdicheit.